Minn żmien il-ħamsinijiet 'l hawn sar żvilupp tremend f'dik li hi teknoloġija, imma min-naħa l-oħra l-bniedem ma ħasibx biżżejjed fuq il-konsegwenzi li setgħu jinqalu 'l quddiem jew l-effetti negattivi li jinħolqu fuq din il-pjaneta tagħna. Waħda mill-iktar problemi li qiegħda tinħass hi dik tas-sħanat u l-bidla fl-istaġuni. Dan hu kollu kaġun tat-tniġġis fl-arja. Illum ix-xjentisti jinsabu inkwetati ħafna b'din il-problema għax b'dan it-tniġġis id-dinja qiegħda tisħon b'mod allarmanti u diffiċli treġġa' lura jew tikkoreġi din il-ħsara li diġà saret u li qed issir. Kull ħaġa li taħdem biż-żejt (fossil fuel), bħall-karozzi, ajruplani, vapuri u kull xorta ta' inġenji, qegħdin jikkontaminaw l-atmosfera tad-dinja. Kaġun ta' dan it-tniġġis, it-temperatura qiegħda kulma tmur tiżdied u qed taffettwa kull ħlejqa fid-dinja. Ħafna pajjiżi, fosthom Malta, qegħdin ibatu minn nuqqas ta' ilma. Biżżejjed insemmu kemm għamlet xita din is-sena. Is-soltu f'pajjiżna tagħmel medja ta' 600mm (24 pulzier) xita; din is-sena għamlet biss 231mm (9.2 pulzieri), li tfisser inqas min-nofs. Min qatt kellu jgħidilna li f'Jannar is-siġar tal-frott ħarġu ż-żahar? Fejnu dak il-bard u l-ksieħ li jxoqq il-għadam? Issa li s-sajf jinsab magħna, min jaf kemm se jogħlew it-temperaturi? Tajjeb li wieħed jaħseb ftit. Tħassib inkwetanti Spiss il-mexxejja tad-dinja jiltaqgħu u jitkellmu fuq dan il-fenomenu. Hawn isir ftehim biex jippruvaw isibu soluzzjonijiet alternattivi biex inaqqsu kemm jista' jkun l-emissjonijiet perikolużi fl-arja. Pereżempju bħalma għamel il-Prim Ministru ta' Malta Joseph Muscat meta għalaq il-power station tal-Marsa. Skont rapporti f'ġurnali barranin, ix-xjentisti jinsabu inkwetati minħabba li r-rata li biha qed tisħon id-dinja hija għaxar darbiet aktar milli ħasbu. Il-gassijiet fl-atmosfera laħqu livell tant għoli li qiegħed jikkaġuna bidla fl-istaġuni. Hemm ħafna iktar rapporti li jafu bihom ix-xjentisti, imma ma jridux jallarmaw iktar lill- poplu. Ħafna kreaturi qegħdin imuti jew ibiddlu l-post fejn is-soltu jgħixu. X'nifhmu bil-global warming? Id-dinja hija globu kbir ta' nar miksi b'qoxra. Is-sħanat iġġenerati minn dan in-nar joħorġu fl-atmosfera. Mijiet ta' eluf ta' snin ilu ma kienx hawn carbon dioxide fl-atmosfera daqs illum. Din il-kwantità ta' gass, li hu ġġenerat mid-dħaħen tal-fabbriki u ingenji oħra, qiegħed iservi ta' lqugħ mad-dawra tad-dinja u mhux qed iħalli s-sħana tinfirex fl-ispazju. It-temperaturi mifruxin mad-dinja huma bbilanċjati biex il-bniedem u kull ħlejqa oħra fid-dinja jgħixu komdi u jieħdu arja pura u nadifa. Effetti koroh Kaġun ta' din iż-żieda fis-sħana, fin-naħa ta' fuq tad-dinja, il-baħar Artiku kulma jmur qiegħed jisħon u ħafna mill-blokok tas-silġ qegħdin idubu. Art imdaqqsa ta' silġ fejn jgħixu ċerti speċi ta' annimali qiegħda tonqos. Il-livell tal-oċeani ftit ftit qiegħed jogħla. Dan ifisser li hu ta' periklu kbir għall-pajjiżi li jinsabu ħdejn dawn l-ibħra. Huwa mbassar, skont ix-xjentisti, li fi żmien 100 sena oħra l-livell tal-baħar jiżdied b'sitt piedi. Veneżja tibqa' tidher fuq il-kartolini. L-Istati Uniti, għalkemm għandu persentaġġ ta' 4% mill-popolazzjoni tad-dinja, huwa l-iktar pajjiż li qed iniġġes id-dinja bil-gassijiet valenużi. Fil-fatt, 22% minn dawn l-emissjonijiet ġejjin minn dan il-kontinent Riskju ta' iktar mard u ġuħ Ċertu mard li kien kważi spiċċa minn wiċċ id-dinja, illum qiegħed jerġa' jfeġġ. It-tobba qegħdin jiltaqgħu ma' mard konness ma' nemus li saħansitra qed iħalli konsegwenzi koroh fuq trabi tat-twelid. Ħafna insetti qegħdin jiżdiedu minħabba sħanat żejda. L-agrikultura wkoll qed tmur lura minħabba ċertu mard konness ma' sħana eċċessiva. Tħobb ħaġa u tobgħod oħra. Jekk tuża l-pestiċida biex toqtol l-insetti tagħmel iktar ħsara lill-ambjent. Meta staġun jinbidel, ibiddel l-istaġun ta' warajh. U hekk qiegħed jiġri. Wasalna fi żmien li prodotti tal-ikel tax-xitwa saru skarsi u wieħed irid iħallas sew biex jixtri xi prodott xitwi. Minbarra li nbidlet il-klima, żdiedu n-numru ta' terremoti, nirien fl-imsaġar, tsunami u kull xorta ta' diżastri. Dan kollu ġabu l-bniedem b'idejh u issa qegħdin inbatu aħna stess. Jien nitħassar lil uliedna u lil ulied uliedna.